
РЕШЕНИЕ
№ РС-373-23-015

	Днес, 19.02.2024 г., Комисията за противодействие на корупцията /КПК/, в състав:
            Заместник-председател: Антон Славчев
Член: Антоанета Цонкова
Член: Пламен Йоцов
	Член: Силвия Къдрева

У С Т А Н О В И:

Производството е по реда на чл. 89, ал. 1, предл. 1 от Закона за противодействие на корупцията (ЗПК) (обн., ДВ бр. 84 от 06.10.2023 г.), образувано въз основа на Решение на Комисията за противодействие на корупцията (КПК, Комисията) № КИ-006 от 11.10.2023 г. по сигнал с рег. № ЦУ01/С-373/04.07.2023 г. на Комисията за противодействие на корупцията и за отнемане на незаконно придобитото имущество (КПКОНПИ).
Производството е образувано срещу Костадин Варев в качеството му на кмет на Община Б. за мандат 2019-2023 година.
В сигнала са изложени твърдения, че с Решение № 349/04.03.2022 г. Общински съвет (ОбС) Б. е освободил управителя на общинското дружество „***“ ЕООД – П. А.. Дълго време след приемането на посоченото решение, кметът на Община Б. – Костадин Варев, умишлено не подписвал договор с новоизбрания управител – Н. И.. Вследствие на тези действия от страна на кмета – освободеният от длъжност А. продължил неправомерно да управлява дружеството повече от година и два месеца, като не предоставял на Общинския съвет никаква информация относно състоянието на последното. С Решение № 490/10.05.2023 г. ОбС Б. упълномощил председателя на Общинския съвет да подпише с И. договор за управление на „***“ ЕООД. Договор бил сключен, а И. – вписан като управител в Търговския регистър и регистър на юридическите лица с нестопанска цел (ТРРЮЛНЦ) на 23.05.2023 г., но и след вписването му кметът и предходният управител на дружеството умишлено саботирали встъпването му в длъжност. Сочи се, че Варев категорично заявил, че не би позволил „***“ ЕООД да бъде управлявано от И.. Посочва се още, че П. А. изпълнява функциите на лицензиран лесовъд към Община Б., а наред с това е и лицензиран лесовъд на свързани с кмета Варев фирми – „***“ ЕООД и „***“ ЕООД. Твърди се, че междувременно „***“ ЕООД умишлено е доведено до невъзможност да изпълнява функциите си, като други дружества – „***“ ЕООД и „Б. 2014“ ЕАД, отново управлявани от А.. Това обстоятелство е сведено до знанието на общинските съветници в ОбС Б. с Предложение с вх. № Обс 1179/20.05.2023 г., чийто вносител е кметът, скоро след сключването на договора за управление между Общината и новоизбрания управител. От горепосоченото става ясно, че върху банковата сметка на „***“ ЕООД е наложен запор. Сигналоподателят твърди, че по този начин Варев цели да изземе функциите на управляващия дружеството, за да създаде нови общински дейности. Твърди се, че именно кметът управлява общинските дружества чрез подставеното си лице А., но всъщност самият той еднолично взема решения за управлението на същите.
Като доказателства към подадения сигнал са приложени копия на Решения № 349/04.03.2022 г. и № 490/10.05.2023 г. на ОбС Б. и Предложение с вх. № Обс 1179/20.05.2023 г. на ОбС Б..
С писмо вх. № КПК-357-1/30.01.2024 г. на КПК от кмета на Община Б. са получени следните документи: Решение № 166-МИ/04.11.2019 г. на Общинска избирателна комисия (ОИК) – Б.; Клетвен лист на Костадин Варев от 05.11.2019 г.; Удостоверение за избран кмет на община № 5/04.11.2019 г. на ОИК Б.; Споразумение по чл. 107 от Кодекса на труда № 14/05.11.2019 г.; Решение № 349/04.03.2022 г. на ОбС Б. и списък за поименно гласуване на общинските съветници към него; Протокол № 41/04.03.2022 г. на ОбС Б.; Решение № 490/10.05.2023 г. на ОбС Б. и списък за поименно гласуване на общинските съветници към него; Протокол № 56/10.05.2023 г. на ОбС Б.; Договор за управление на дружество с ограничена отговорност „***“ ЕООД от 12.05.2023 г.; Заповед № РД-04-123/21.04.2021 г. на директора на Областна дирекция „Земеделие“ (ОДЗ) – П.; Списък на пътища, попадащи в масиви за ползване в обратотваеми земи за стопанската 2020-2021 г., землище с. Б.; Заповед № 257/07.05.2021 г. на кмета на Община Б.; Фактура № 1000010946 от 18.05.2021 г.; Заповед № РД-04-77/17.05.2022 г. на директора на ОДЗ – П.; Списък на пътища, попадащи в масиви за ползване в обратотваеми земи за стопанската 2021-2022 г., землище с. Б.; Авизо на платежно нареждане за плащане от/към бюджета от 20.05.2022 г.; Разходен касов ордер № 177/29.09.2021 г.; Фактура № 0000503878/29.09.2021 г.; Граждански договор № 34Б/01.06.2023 г., сключен между кмета на Община Б. и П. А.; Протокол за приемане на извършената работа по Граждански договор № 34Б/01.06.2023 г. и Разходен касов ордер № 154/22.12.2023 година.
 Служебно са извършени справки в Регистър НБД „Население“ и ТРРЮЛНЦ.

След като обсъди събраните в хода на административното производство доказателства, Комисията установи следното от фактическа страна:

Сигналът е подаден от физическо лице, с посочени три имена, адрес и е подписан.
Костадин Варев е избран за кмет на Община Б., видно от Решение № 166-МИ/04.11.2019 г. и Удостоверение за избран кмет на община № 5/04.11.2019 г. на ОИК Б.. Варев е подписал клетвен лист на 05.11.2019 година. Между Варев и председателя на ОбС Б. – С. Я., е сключено Споразумение по чл. 107 от Кодекса на труда № 14/05.11.2019 г., с което са уредени условията на работа на кмета.
От извършена справка в ТРРЮЛНЦ по партидата на Костадин Варев не се установи същият да е собственик, управител или съдружник в търговски дружества.
В ТРРЮЛНЦ е направена справка и по партидата на П. Н. А., като за него се установи, че е управител на „*** Б.“ ЕООД – в несъстоятелност, ЕИК: ***, което е собственост на „***“ ЕАД, ЕИК: ***, което пък е с едноличен собственик на капитала Община Б.. А. е член на Съвета на директорите на последното дружество. Установи се, че П. А. е бил управител на „***“ ЕООД, ЕИК: *** с едноличен собственик на капитала Община Б. в периода от 13.03.2020 г. до 23.05.2023 г., когато на негово място е вписан Н. В. И.. 
П. А. е съдружник с Т. К. А. в „***“ ООД, ЕИК: ***, като двамата са и управители на дружеството.
От извършена справка в НБД „Население“ се установи, че Костадин Варев не се намира в родствени връзки по права линия, по съребрена линия – до четвърта степен включително и по сватовство – до втора степен с П. А.
По преписката е представено Решение № 349 по Протокол № 41 от 04.03.2022 г. на ОбС Б., съгласно което се освобождава управителят на „***“ ЕООД – П. А., като за временно изпълняващ длъжността до провеждане на конкурс и избор на нов управител се назначава Н. В. И.. Според решението кметът е длъжен да сключи договор за управление с И. в тридневен срок. Към решението е представена празна, неподписана бланка на договор за управление, съдържаща имената Н. И..
Представено е и Решение № 490 по Протокол № 56 от 10.05.2023 г. на ОбС Б., съгласно което се освобождава управителят на „***“ ЕООД – П. А., като за временно изпълняващ длъжността до провеждане на конкурс и избор на нов управител се назначава Н. В. И. С решението Общинският съвет упълномощава председателя си в тридневен срок да сключи договор за управление с новоизбрания управител. Приложен е Договор за управление на дружество с ограничена отговорност „***“ ЕООД от 12.05.2023 г., сключен между И. А. К., в качеството му на председател на ОбС Б. и Н. И..
Костадин Варев е подписал Заповед № 257/07.05.2021 г., с която нарежда на „***“ ЕООД, представлявано от П. А. и Т. А., както и на други дружества, да заплатят рентно плащане за стопанската 2020-2021 г., за имоти – полски пътища в землището на гр. Б., общ. Б. в размер на 19 лв./декар. Размерът на средногодишното рентно плащане е определен от директора на ОДЗ П. с негова Заповед № РД-04-123/21.04.2021 година.
Между Варев, в качеството му на кмет на Община Б. и П. А. е сключен Граждански договор № 34Б/01.06.2023 г., съгласно който последният следва да контролира и приема работата по сметосъбирането и сметоизвозването, чистотата, озеленяването в Община Б. и поддръжка на компостиращата площадка в с. Д. Уговореното възнаграждение е в размер на 1950 (хиляда деветстотин и петдесет) лв. месечно, а срокът на договора е от 01.06.2023 г. до 30.09.2023 година. Костадин Варев е подписал Протокол за приемане на извършената работа по Граждански договор № 34Б/01.06.2023 г., с който потвърждава задължението си за заплащане на договореното възнаграждение в качеството на възложител. По преписката е представен и Разходен касов ордер № 154/22.12.2023 г., който не е подписан от кмет на Община Б. и от който е видно, че на А. са изплатени 1646,06 лв. (хиляда шестстотин четиридесет и шест лева и шест стотинки) по гражданския договор. 

Въз основа на така изяснената фактическа обстановка Комисията за противодействие на корупцията установи  следното от правна страна:

           Сигнал с вх. № ЦУ01/С-373/04.07.2023 г. на КПКОНПИ e подаден от физическо лице, идентифицирано по реда на чл. 48, ал. 1, т. 1 от ЗПКОНПИ (отм.).
За да е осъществен конфликт на интереси по смисъла на чл. 52 от ЗПКОНПИ (отм.), респ. чл. 70 от ЗПК, следва да са кумулативно налични три предпоставки: лице, заемащо висша публична длъжност, наличие на частен интерес, който може да повлияе върху безпристрастното и обективно изпълнение на правомощията или задълженията му по служба, както и упражнено властническо правомощие, повлияно от този частен интерес.
Легалните дефиниции на понятията „частен интерес“ и „облага“ се съдържат в чл. 53 и чл. 54 от ЗПКОНПИ (отм.), респ. в чл. 71 и 72 от ЗПК. Частен интерес е всеки интерес, който води до облага от материален или нематериален характер за лицето, заемащо висша публична длъжност, или за свързаното с него лице, т.е. за да е налице частен интерес, следва да има реална възможност за реализиране на облага. Съгласно чл. 54 от ЗПКОНПИ (отм.) облага е всеки доход в пари или имущество, включително придобиване на дялове или акции, както и предоставяне, прехвърляне или отказ от права, получаване на стоки или услуги безплатно или на цени, по – ниски от пазарните, получаване на привилегия или почести, помощ, глас, подкрепа или влияние, предимство, получаване на или обещание за работа, длъжност, дар, награда или обещание за избягване на загуба, отговорност, санкция или друго неблагоприятно събитие, а според чл. 72 от ЗПК е всеки доход в пари, парични средства или в имущество, включително придобиване на дялове или акции, както и предоставяне, прехвърляне или отказ от права, получаване на стоки или услуги безплатно или на цени, по-ниски от пазарните, получаване на привилегия или почести, помощ, глас в полза на избор, подкрепа или влияние, предимство, получаване на или обещание за работа, длъжност, дар, награда или обещание за избягване на загуба, отговорност, санкция или друго неблагоприятно събитие.
 В качеството си на кмет на Община Б. за мандат 2019-2023 г., Костадин Варев е лице, заемало висша публична длъжност по смисъла на чл. 6, ал. 1, т. 32 от ЗПКОНПИ (отм.), респективно лице, заемащо публична длъжност по чл. 6, ал. 1, т. 32 от Закона за противодействие на корупцията (ЗПК) и компетентна да се произнесе относно наличието или липсата на конфликт на интереси по отношение на същия е Комисията за противодействие на корупцията.
Съобразно относимите към настоящия случай разпоредби на ЗПКОНПИ (отм.), при наличието на този първи елемент от състава на конфликта на интереси (субект на нарушението), определящо за съществуването на такъв е проявяването на конкретно поведение от страна на субекта при изпълнение на произтичащите от длъжността му правомощия, както и дали съществува обективна възможност това конкретно поведение да е повлияно от частен интерес – личен или на свързано по смисъла на закона лице.
Не се установи между Костадин Варев и П. А. да са налице родствени връзки, с оглед на което не се установи и наличието на свързаност помежду им по смисъла на § 1, т. 15, б. „а“ от ДР на ЗПКОНПИ (отм.). Не се установява и икономическа зависимост между двамата, обоснована от съвместното им участие в капитала, в органи на управление и/или контрол на търговски дружества.

По отношение на П. А. и на дружеството, в което той е съдружник и управител – „***“ ЕООД, Варев е упражнил правомощия във връзка със заеманата от него висша публична длъжност като е подписал Заповед № 257/07.05.2021 г., сключил е с А. Граждански договор № 34Б/01.06.2023 г. и е подписал Протокол за приемане на извършената работа по Граждански договор № 34Б/01.06.2023 година. Упражнените правомощия обаче са при липсата на частен интерес, с оглед на установената липса на свързаност между Костадин Варев и П. А.. Липсата на свързаност между двамата предпоставя и липсата на частен интерес от всяко евентуално упражнено/не упражнено правомощие от страна на Варев в качеството му на кмет на Община Б..
	От изложеното следва, че в конкретния случай са налице само две от предпоставките за „конфликт на интереси“ по отношение на Костадин Варев, в качеството му на кмет на Община Б. – лице, заемащо висша публична длъжност и упражнени от лицето правомощия по служба. Не е налице обаче последната предпоставка – наличието на частен интерес. Липсата на частен интерес на лицето, заемащо висша публична длъжност или на свързано с него лице при упражняването на правомощията или задълженията му по служба, изключва наличието на нарушение на разпоредбите на Глава Осма, Раздел II от ЗПКОНПИ (отм.), съответно и възможността за възникване на конфликт на интереси.
Комисията прави своите изводи за наличие или липса на конфликт на интереси на база доказателства, събрани по реда на Административнопроцесуалния кодекс, а в случая събраните такива водят до извода за липса на частен интерес – негов или на свързано с него лице, от упражнените правомощия по служба от Костадин Варев, в качеството му на кмет на Община Б..
Предвид изложеното и на основание чл. 92, ал. 1 и ал. 2 от ЗПК, във вр. с § 7, ал. 2 от ПЗР на ЗПК, Комисията за противодействие на корупцията

РЕШИ:
[bookmark: _om4wxahj4rjo]
НЕ УСТАНОВЯВА конфликт на интереси по отношение на Костадин Варев с ЕГН: ***, кмет на Община Б. и лице, заемало висша публична длъжност по смисъла на чл. 6, ал. 1, т. 32 от ЗПКОНПИ (отм.), респ. публична длъжност по смисъла на чл. 6, ал. 1, т. 32 от ЗПК, във връзка с това, че е подписал Заповед № 257/07.05.2021 г., сключил е Граждански договор № 34Б/01.06.2023 г. и е подписал Протокол за приемане на извършената работа по същия, поради липса на частен интерес – негов или на свързано с него лице по смисъла на § 1, т. 15 от ДР на ЗПКОНПИ (отм.).

Препис от Решението да се изпрати на Окръжна прокуратура П., с оглед преценка за реализиране на правомощията ѝ по чл. 94, ал. 2 от ЗПК, съгласно който прокурорът може да подаде протест до съда в едномесечен срок от съобщаването на решението, с което се установява липсата на конфликт на интереси и с оглед правомощията си по надзор за законност на административните актове.


                КОМИСИЯ:

              ЗАМЕСТНИК-ПРЕДСЕДАТЕЛ:………(П)…………../АНТОН СЛАВЧЕВ/

		                ЧЛЕН:…………………(П)………………………/АНТОАНЕТА ЦОНКОВА/

		                ЧЛЕН:……………..............(П).............…………...….…../ПЛАМЕН ЙОЦОВ/ 

              
              ЧЛЕН:……………...........(П)................……….............../СИЛВИЯ КЪДРЕВА/





